SA moet hande vat teen ‘rassiste soos Andile Mngxitama’, sê TLU SAAndile Mngxitama, president van die BLF. Foto: ANA. Die opruiende haatspraak van Andile Mngxitama van Black First Land First (BLF) op 8 Desember tydens ‘n saamtrek in Potchefstroom waar hy sy volgelinge aanhits om wit mense te vermoor moet in ‘n baie ernstige lig gesien word, het Louis Meintjes, president van TLU SA, gesê. “Suid-Afrika is tans in ‘n emosioneel onstabiele tydperk en sodanige uitsprake kan nie geduld word nie. TLU SA het ‘n klagte teen hom aanhangig gemaak en hierdie sal ŉ toets wees om te sien hoe daar teen hom opgetree gaan word. Daar word tans ŉ vlaag van plaasaanvalle en -moorde ervaar en hierdie optrede van Mngxitama kon gewis bygedra het om die situasie te vererger. In vorige gevalle waar wit mense slegs volgens die ervaring van swart mense neerhalende opmerkings gemaak het, is daar baie streng teen hulle opgetree,” het Meintjes bygevoeg. “Daar is geen wyse hoe daar gebou kan word aan ‘n toekoms solank mense soos Mngxitama vry rondloop en hierdie soort aanhitsing pleeg nie. Hy hoort in die tronk.” TLU SA doen ŉ beroep op die publiek gedoen om op by www.stopblf.com hul besonderhede in te vul en sodoende ŉ geoutomatiseerde e-pos aan president Cyril Ramaphosa, die minister van polisie, die nasionale kommissaris van die polisie en die Nasionale Vervolgingsgesag te stuur om onmiddellik teen BLF en sy leier Andile Mngxitama op te tree, te arresteer en die maksimum toelaatbare vonnis vir aanhitsing tot geweld en rassehaat op te lê.